พิลึก!ช่วยหนี้ดีให้เป็นหนี้เสีย
‘ทนุศักดิ์’เสนอครม.ปูขยายโครงการพักหนี้ให้ลูกค้าดี5ล้านรายเข้าร่วม
18 ก.พ. 2555

‘ทนุศักดิ์’เสนอครม.ปูขยายโครงการพักหนี้ให้ลูกค้าดี5ล้านรายเข้าร่วม
รัฐบาลปูแจกได้แจกดี เปิดรับลูกหนี้ดีเข้าโครงการพักชำระหนี้คนละ 5 แสนบาท ให้เลือกได้ทั้งหยุดชำระ 3 ปี หรือลดดอกเบี้ย ทนุศักดิ์ ชง ครม.เคาะสัปดาห์หน้า
นายทนุศักดิ์ เล็กอุทัย รมช.คลัง กล่าวว่า จะเสนอให้คณะรัฐมนตรี (ครม.) ในสัปดาห์หน้า ให้พิจารณาปรับปรุงนโยบายพักชำระหนี้ในวงเงินรายละไม่เกิน 5 แสนบาท โดยจะเสนอให้ปรับปรุงหลักเกณฑ์จากเดิมที่เปิดให้พักชำระหนี้เฉพาะลูกหนี้ที่มีปัญหาเป็นหนี้ที่ไม่ก่อให้เกิดรายได้ (เอ็นพีแอล) เท่านั้น มาเป็นการเปิดกว้างให้กับลูกหนี้ที่ดีของสถาบันการเงินของรัฐทั้งหมดให้สามารถเข้าร่วมโครงการได้ 
ทั้งนี้ คาดว่าจะมีลูกหนี้ดีที่เข้าข่ายได้รับการพักชำระหนี้ในโครงการนี้ทั้งสิ้นกว่า 5 ล้านราย
รมช.คลัง กล่าวว่า สาเหตุที่ต้องเสนอให้ปรับปรุงหลักเกณฑ์พักชำระหนี้ เพราะการดำเนินนโยบายประสบปัญหามาก เนื่องจากมีผู้เข้ามาร่วมโครงการน้อยมาก ส่วนใหญ่เป็นลูกค้าของธนาคารเพื่อการเกษตรและสหกรณ์การเกษตร (ธ.ก.ส.) โดยมีลูกค้ามาแจ้งความประสงค์เข้าร่วมโครงการแล้ว 3.15 แสนราย คิดเป็นเงิน 3.87 หมื่นล้านบาท
นายทนุศักดิ์ กล่าวว่า สำหรับการพักหนี้ที่เป็นลูกหนี้ดี จะเปิดกว้างให้ลูกหนี้ได้ตัดสินใจเลือกเอาว่าจะหยุดพักหนี้โดยไม่ชำระเงินต้นและดอกเบี้ยเป็นเวลา 3 ปี แต่จะขอกู้เงินเพิ่มอีกไม่ได้ หรือจะเลือกแบบลดหนี้ คือ ธนาคารจะลดอัตราดอกเบี้ยให้ส่วนหนึ่ง คล้ายๆ กับการพักหนี้ที่รัฐบาลไทยรักไทยเคยทำไว้ในอดีต ที่จะลดอัตราดอกเบี้ยให้ 3% แต่ตอนนั้นได้จำกัดวงเงินของหนี้ไม่เกินรายละ 1 แสนบาท
แต่การลดหนี้ครั้งนี้มีวงเงินสูงถึงไม่เกิน 5 แสนล้านบาท ทำให้รัฐบาลต้องพิจารณาว่าจะสามารถแบกรับภาระต่างๆ ที่ต้องชดเชยได้หรือไม่ และจะลดอัตราดอกเบี้ยให้ 3% เหมือนที่เคยผ่านมาหรือไม่ ทั้งหมดนี้ขึ้นอยู่กับการตัดสินใจของที่ประชุม ครม. 
เมื่อวันที่ 11 ก.พ.ที่ผ่านมา น.ส.ยิ่งลักษณ์ ชินวัตร นายกรัฐมนตรี กล่าวในรายการรัฐบาลยิ่งลักษณ์พบประชาชน ว่า นโยบายพักหนี้ครัวเรือนขณะนี้ทำแล้วแต่ขาดการประชาสัมพันธ์ โดยดำเนินการผ่านธนาคารออมสิน ธนาคารอาคารสงเคราะห์ ธ.ก.ส. และธนาคารพัฒนาวิสาหกิจขนาดกลางและขนาดย่อมแห่งประเทศไทย โครงการดังกล่าวจะช่วยเหลือประชาชนที่มีหนี้สินต่ำกว่า 5 แสนบาท จะให้พักหนี้ 3 ปี ส่วนหนี้สิน 5 แสน-1 ล้านบาท จะให้ปรับโครงสร้างหนี้ใหม่ โครงการนี้จะช่วยประชาชนผู้ที่มีภาระชำระหนี้แต่ติดขัด จะได้ต่อยอดสร้างรายได้ให้เพิ่มขึ้น
ทั้งนี้ การพักหนี้จะช่วยเหลือประชาชนให้ต่อยอดลมหายใจได้ แต่ถึงอย่างไรก็ต้องคืนหนี้ทั้งหมด เพียงแต่ช่วยพักไว้ก่อนเท่านั้น ดังนั้นขอให้ประชาชนที่เข้าหลักเกณฑ์ไปติดต่อขอพักชำระหนี้ได้ที่ธนาคารของรัฐ